A Tanács 502/2004/EK rendelete

(2004. március 11.)

a hajógyártásra vonatkozó határozott idejű védintézkedések bevezetéséről szóló 1177/2002/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 87. cikke (3) bekezdésének e) pontjára, valamint 89. és 133. cikkére,

tekintettel a Bizottság javaslatára,

tekintettel az Európai Parlament véleményére [1],

mivel:

(1) Az Európai Bizottság és a Koreai Köztársaság kormánya a tisztességes és átlátható versenyfeltételek visszaállításának céljával 2000. június 22-én aláírta a világ hajógyártásáról szóló kölcsönösen elfogadott jegyzőkönyvet (a továbbiakban: kölcsönösen elfogadott jegyzőkönyv). Azonban a kölcsönösen elfogadott jegyzőkönyvben rögzített kötelezettségvállalásokat – különösen a hatékony árfelügyelet rendszerének biztosításával kapcsolatos kötelezettségvállalást – a koreai fél ténylegesen nem hajtotta végre, és ezért nem született megfelelő eredmény.

(2) Kivételes és határozott idejű intézkedésként, továbbá az azon szegmensekben működő közösségi hajógyárak támogatása érdekében, amelyeket anyagi kár és súlyos sérelem formájában kedvezőtlenül érintett a tisztességtelen koreai verseny, az 1177/2002/EK rendelettel [2] határozott idejű védintézkedéseket hozott létre korlátozott piaci szegmensek javára és csak rövid és korlátozott időszakra. Ennélfogva a határozott idejű védintézkedést csak azt követően lehet engedélyezni, hogy a Közösség megkezdte a jogvita rendezését szolgáló eljárásokat Koreával szemben, és az már nem engedélyezhető, ha ezek az eljárások lezárultak, vagy azokat felfüggesztették.

(3) 2002. október 8-án, amint azt a 202/818/EK határozat [3] előírja, a Közösség – a Koreával folytatandó konzultációkat kérve – a Kereskedelmi Világszervezet vitarendezési szabályokról és eljárásokról szóló egyetértési megállapodásával összhangban megkezdte a jogvita rendezését szolgáló eljárásokat a Koreai Köztársasággal szemben.

(4) A Kereskedelmi Világszervezet megállapodásában előírt, a Koreai Köztársaság és a Közösség között lefolytatott konzultációk nem vezettek megfelelő megoldáshoz. 2003. június 11-én a Közösség felkérte a Kereskedelmi Világszervezet vitarendezési szervét, hogy hozzon létre egy különleges csoportot a hajógyártás koreai ágazatának tisztességtelen gyakorlatára vonatkozóan.

(5) Az 1177/2002/EK rendelet 2004. március 31-én hatályát veszti. A Koreai Köztársaság továbbra sem hajtotta végre ténylegesen a kölcsönösen elfogadott jegyzőkönyvben előírt kötelezettségeket, és a Kereskedelmi Világszervezet vitarendezési eljárásai nem fognak befejeződni erre az időpontra. Ebből következően szükséges a határozott idejű védintézkedés hatályának meghosszabbítása,

ELFOGADTA EZT A RENDELETET:

1. cikk

Az 1177/2002/EK rendelet 5. cikke helyébe a következő szöveg lép:

"5. cikk

Ez a rendelet az Európai Unió Hivatalos Lapjában való kihirdetését követő napon lép hatályba, és 2005. március 31-én hatályát veszti."

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. március 11-én.

a Tanács részéről

az elnök

M. Harney

[1] A 2004. február 26-i vélemény (a Hivatalos Lapban még nem tették közzé).

[2] HL L 172., 2002.7.2., 1. o.

[3] A Bizottság 2002. október 8-i, 2002/818/EK határozata a 3286/94/EK tanácsi rendelet rendelkezései alapján a kereskedelmi hajók kereskedelme tekintetében Korea által folytatott kereskedelmi gyakorlatról (HL L 281., 2002.10.19., 15. o.).

--------------------------------------------------